
Biće potopl 

Narodi Evrope svoju civilizovanost pokazuju upravo 
žestokim otporom protiv mera štednje koje im nameće 
vladajuća klasa. 


Najveće žrtve loše organizacije u odbrani 
i zaštiti od zimskog nevremena podneli 
su, naravno, najsiromašniji, pa nam tako 
iz Banata stiže još jedna mračna vest o 
smrzavanju nemoćnog čoveka. A nared- 
nih dana stizaće i podaci o gubicima u 
privredi, isključenjima struje, materijal- 
noj šteti od snega i leda, pretnji od popl- 
ava, tako da nadoknađivanje nastave u 
školama nikako neće biti najdramatičniji 
epilog priče o 
vanrednoj sit- 
uaciji. Pored 
toga, nadležni 
n a j a v 1 j u j u 
poskuplj enje 
struje za 60% 
do 2014. godine, 
uz talas posku- 
pljenja osnovnih 
namirnica koji 
nas je zadesio 
ovog meseca. Poslednje istraživanje gov- 
ori da čak dve trećine zaposlenih u Sr- 
biji platom mogu da pokriju samo mini- 
malnu potrošačku korpu. Uz to, stotine 
hiljada radnika platu čeka i po nekoliko 
meseci. Otprilike toliko je, kažu, i onih 
koji žive na minimalcu, a više od pola 
miliona penzionera pokušava da pregu- 
ra mesec sa manje od 20.000 dinara... 

Prepodobni velikomučenik 
Đilas 

Za to vreme se država priprema za iz- 
bore i, naravno, nema nameru da rešava 
stvarne probleme stanovništva. Zama- 
zuju nam oči lažnim teškoćama i još 
lažnijim rešenjima za njih. Trenutno se 
u medijima diže prašina oko korupcije 


(koja je sastavni deo kapitalističkog sis- 
tema). Država se navodno bori protiv 
nepoštovanja zakona od strane državnih 
funkcionera, a na udaru se našao siroti 
Dragan Đilas i to zato što je javna uprava 
grada Beograda nezakonito povećala 
plate vaspitačima u vrtićima i odo- 
brila pomoć penzionerima. Naravno, 
neće Đilas snositi bilo kakve posledice 
zbog svojih dugogodišnjih mahinacija, 
među kojima je 
trenutno najak- 
tuelnija sumnjivo 
poslovanje grada 
sa firmom „Bus- 
plus“ Ovakvim 
manipulacijama 
se stvara utisak da 
država kažnjava 
drske moćnike, a 
Đilas istovremeno 
dobija priliku da 
se pokaže kao borac za radnike i penzio- 
nere, koga posrnula država nezasluženo 
maltretira. Sa druge strane, Kosovo 
je odavno postalo standardna šarena 
laža kojom se potpiruje nacionalizam i 
skreće pažnja sa važnih problema. Dok 
se Beograd, Priština i Brisel otimaju oko 
plena, izmučenim narodom na severu 
Kosova manipuliše se besmislenim ref- 
erendumom, koji se plaća narodnim 
parama. 

Nastavlja se bankarski teror 

EU i MMF nastavljaju da lome kičmu 
narodima Evrope. „Тгојка“ (Evropska 
centralna banka, MMF i EU) dodatno 
priteže kaiš oko vrata narodu Grčke, pa 
tako Holandija traži od ovog svetog tro- 


jstva globalne bankarske oligarhije da 
uspostavi stalnu kontrolu nad grčkom 
ekonomijom. MMF nalaže Srbiji daizvrši 
reformu penzionog sistema, tako da će 
Srbija morati ili da smanji već ionako 
nadrealno niske penzije, ili da značajno 
podigne starosnu granicu za odlazak u 
penziju. U međuvremenu, ove nedelje je 
zabeležena još jedna teška telesna pov- 
reda starijeg radnika, Dragana Marića 
(58), koji je pao sa krova fabrike dok je 
čistio sneg. O tome da poslušna vlast u 
Srbiji priprema teren za sprovođenje re- 
zova diktiranih od MMF-a, usled javnog 
duga od 14,47 milijardi evra (što iznosi 
43,2 odsto bruto domaćeg proizvoda), 
govori i kampanja ,,renomiranih“ med- 
ija u kojima se, blago nama, ,,kritikuje“ 
vlada zbog toga što ne sprovodi mere 
štednje kao što se to radi svuda u „civili- 
zovanoj“ Evropi. 

Predveliko kupanje 

A narodi Evrope svoju civilizovanost 
pokazuju upravo žestokim otporom 
protiv tih mera štednje. Pa je pored 
grčkih radnika, koji su nam prošle 
nedelje pokazali kako se treba boriti 
protiv kapitalističkog ropstva, i sto- 
tine hiljada španskih radnika protek- 
lih dana izašlo na proteste zbog novih 
„mera štednje“ i zakona koji će poslo- 
davcima dati beskrajna ovlašćenja, a 
radnicima bez ikakvih smetnji sman- 
jivati plate, deliti otkaze i produžavati 
radno vreme. 

Svima je jasno da i Srbiju očekuje sličan 
scenario, a to neposredno potvrđuje 
i saradnja sindikalnih centrala sa 
gazdama, koji priključuju sindikate iz- 
bornim listama političih partija, doka- 
zanim neprijateljima radništva. No, to 
nije sprečilo organizovanje radničke 
klase, tako da ovih dana držimo ,,pes- 
nice“ odlučnim oružarima iz Kragu- 
jevca u njihovoj borbi za oteto pravo na 
zdravstveno osiguranje, i pozdravljamo 
pobedu radnika i radnica televizije 
,,Avala“, koji su se, posle 65 dana štrajka 
izborili za svoje plate. 


Ovih dana držimo „pesnice" 
odlučnim oružarima iz 
Kragujevca u njihovoj 
borbi za oteto pravo na 
zdravstveno osiguranje i 
pozdravljamo pobedu radnika 
i radnica televizije „Avala". 


“SL0B0DA BS SOCUALIZMA JE PRMLEGUA I NEPRAVDA, SOCUALIZAM BEZ StOBODE JE R0PSTV0 1 BRUTALNOST M. Bakunjin 







AKTUEINO 



Ad ACTA! 



ACTA je multinacionalni trgovinski antipiratski spo- 
razum, koji pod plaštom zaštite „intelektualne svo- 
jine" pokušava da omogući mračnjacima iz vlada 
potpunu kontrolu nad Internetom, gušenje svake 
privatnosti i permanentno praćenje svih aktivnosti 
korisnika. 


Rumena birokratsko-profesorska 
njuška, stanoviti Radivoj Mitrović, 
državni sekretar Ministarstva 
prosvete i nauke, izabran je da 
ubedi javnost kako je u interesu 
Srbije da pristupi međunarodnom 
sporazumu ACTA. Za to je dao 
neoboriv argument - postoji, 
naime, akcioni plan Vlade (!) 
koji tako nešto podržava. Kako 
ne spadamo u deo populacije 
koja veruje i podržava akcione 
planove Vlade, dozvolili smo sebi 
da nam argumentacija građanina 
Mitrovića ne bude dovoljna. Da se 
odmah razumemo, ne sumnjamo 
da je pristupanje tom anticiviliza- 
cijskom paktu u interesu domaće 
buržoazije i njenih nalogodavaca, 
ali je svakome ko poznaje osnovne 
podatke vezane za ACTA spora- 
zum jasno da će od njega narod u 
Srbiji imati isključivo štetu. 

Napad na slobodu svakoga 
odnas 

АСТА ( Anti-Counterfeiting Trade 
Agreement ) je multinacionalni 
trgovinski antipiratski sporazum 
koji pod plaštom zaštite „intele- 
ktualne svojine“ pokušava da 
omogući onima na vlasti potpunu 
kontrolu nad Internetom, ukidanje 
svake privatnosti i permanentno 
praćenje svih aktivnosti korisnika. 
Prosečan korisnik računara uopšte 
nije svestan koliko puta tokom 
jednog dana „prekrši zakone“, 
od korišćenja piratskog softvera, 
preko knjiga, filmova i muzike 
koje nabavlja preko intereneta, 
do korišćenja bilo čega pod ko- 
pirajtom na svojim sajtovima, u 
elektronskoj pošti koju šalje pri- 
jateljima i tako dalje. Svaki takav 
čin bi prema odredbama ACTA 
dozvolio praćenje korisnika, a za- 
tim i zabranu njegovog pristupa 
internetu. To što gospoda na vlasti 
ignorišu činjenicu da u Srbiji niko 
nema novca, a ni potrebu, da plaća 
originalne operativne sisteme i 
programe, filmove i muziku, može 
dovesti do sukoba koji bi doveo 
u pitanje ne samo „intelektualnu 
svojinu“, već i sam koncept privat- 
nog vlasništva. 

Protiv ACTA su širom sveta ustale 


mase ljudi koje shvataju da su njihovi 
vitalni interesi u današnjem digital- 
nom dobu direktno ugroženi prih- 
vatanjem ovog sporazuma. Pored ak- 
cija na internetu protiv ACTA, i njoj 
srodnog PIPA zakona, koje su se kre- 
tale od prekida korišćenja usluga in- 
ternet kompanija koje su podržavale 
ovakve zakone, preko gašenja bitnih 
internet stranica poput Vikipedije 
na određeno vreme, sa ciljem uka- 
zivanja na probleme koje bi usvajanje 
ovih zakona nosilo sa sobom, sve do 
obaranja prezentacija korporativnih 
i državnih institucija od strane hak- 
erskih grupa. No, srećom, protesti se 
nisu završili na internetu. Tako su ne- 
davno, uprkos temperaturama nižim 
od 20 stepeni ispod nule, desetine 
hiljada ljudi na ulicama Nemačke, 
Austrije, Poljske, Češke, Bugarske, 
Hrvatske, Grčke i drugih zemalja 
jasno odbacili ovaj napad na svoju 
privatnost Neke od vlada, poput 
Poljske i Češke, nakon ove demon- 
stracije narodnog gneva odustale su 
od usvajanja ACTA-e. 

Celo društvo se mora suprot- 
staviti cenzuri 

Upravo takav razvoj događaja 
pokazuje da nema mesta rezig- 


naciji i mirenju sa sudbinom, 
već da smo u stanju da držimo 
sopstvenu budućnost u svojim 
rukama. Potrebno je organizo- 
vati se što pre, na svakom nivou, 
da bi se sprečile ovakve vesele i 
raspojasane birokrate da u ovu 
zemlju uvedu cenzuru koja će 
onemogućiti većinu građana da se 
računarski opismene, a blagodeti 
novih tehnologija učiniti privi- 
legijom bogatih. Potrebno je pre 
svega informisati javnost o tome 
šta se sprema - budući da vlasti 
najviše odgovara da posao završi 
iza naših leđa - jer su osnovne 
informacije sasvim dovoljne da 
većina shvati da joj ponovo rade o 
glavi, kao i da se deo njih angažuje 
u borbi protiv reakcije. Treba se 
uključivati u akcije protiv cenzure 
interneta, razgovarati sa prijatelji- 
ma na poslu i komšiluku o tome 
šta nam spremaju, i kako misle da 
nam oduzmu i ovo malo slobode 
koja nam je ostala. Na kraju kra- 
jeva, ili na samom početku, treba 
izaći na ulice i tamo pokazati oni- 
ma na vlasti šta mislimo, ne samo 
o ovom zakonu, i ne samo o ovom 
pitanju. 

Ratibor Trivunac 






ZMREBIDIIBUE V 

Državni ideološki aparati 

Dok državni represivni aparat, koji sadrži vladu, 
administraciju, vojsku, policiju, sudove, zatvore itd, 
funkcioniše putem nasilja (barem u krajnjoj liniji), 
različite društvene ustanove (religijske, obrazovne, 
porodične, političke,sindikalne,informativne, kulturne, 
sportske) zasnivaju se na delovanju ideologije. 


Klasična marksistička literatura, od 
Manifesta i Osamnaestog brimera do 
Marksovih spisa o Pariskoj komuni 
i Lenjinove Države i revolucije, dos- 
ledno shvata državu kao represivni 
aparat. Država je upravo mašina 
represije koja omogućuje vladajućoj 
klasi održavanje dominacije nad 
radničkom klasom kako bi je podvr- 
gla procesu izvlačenj a viška vrednosti, 
odnosno kapitalističkoj eksploataciji. 
Državnim aparatom, koji obeležava 
državu kao izvršnu i represivnu silu 
u klasnoj borbi koju vode buržoazija 
i njeni saveznici protiv proletarijata, 
definisana je osnovna fimkcija države. 
Francuski filozof Luj Altiser predložio 
je, inspirisan zatvorskim spisima 
Antonija Gramšija, da se klasična 
marksistička teorija države dopuni 
usvajanjem pojma kojim se izražava 
još jedna realnost koja deluje zajedno 
s državnim represivnim aparatom, ali 
se ne može s njim izjednačiti. Reč je o 
državnim ideološkim aparatima. 1 

Dok državni represivni aparat, koji 
sadrži vladu, administraciju, vo- 
jsku, policiju, sudove, zatvore itd, 
funkcioniše putem nasilja (barem u 
krajnjojliniji),državniideološkiapara- 
ti su različite društvene ustanove koje 
se zasnivaju na delovanju ideologije. 
Državni ideološki aparati mogu biti: 
religijski (sistem različitih crkava i 
verskih zajednica), obrazovni (sistem 
javnih i privatnih škola), porodični, 
politički (politički sistem, uključujuci 
razbčite partije), sindikalni, informa- 
tivni (štampa i elektronski mediji), 
kulturni (književnost, umetnost, 
sport), itd. Na prvi pogled, spisak 
ustanova nabrojanih u ovoj gruboj 
podeli može da zbuni, jer su neke od 
njih deo »javne sfere«, a druge pri- 
padaju »privatnoj sferi«. Međutim, 
ovde nije bitno da li su ustanove u 
kojima se državni ideološki apar- 
tati realizuju »javne« ili »privatne«. 
Ono što je bitno je način na koji one 

1 O različitim vrstama i oblicima državnih ideoloških 
aparata DA će donositi tekstove u nekoliko narednih 
brojeva; prim. ur. 


funkcionišu. A funkcionišu kroz re- 
produkovanje imaginarnog odnosa 
pojedinaca prema njihovim realnim 
uslovima egzistencije, tj. prema proiz- 
vodnim odnosima i drugim odnosi- 
ma koji potiču od njih. 

Nijedna klasa ne može posedovati 
državnu moć tokom dužeg perioda 
vremena, a da ne ostvaruje hegemon- 
iju nad državnim ideološkim apara- 
tima i kroz njih. S druge strane, klasa 
na vlasti ne može da vlada u državnim 
ideološkim aparatima tako lako kao 
u državnom represivnom aparatu, 
nad kojim ima neposrednu kontrolu. 
Delimično, razlog za to nalazi se u 
činjenici da su stare vladajuće klase 
sposobne da zadrže jake položaje 
tokom dužeg vremena, čime se rela- 
tivizuje moć aktuelne vladajuće klase u 
ovoj sferi. No, bitniji razlog za otežano 
sprovođenje buržoaske hegemonije 
je taj što otpor eksploatisanih klasa 
može da pronađe sredstva i prilike 
da se, koristeći protivrečnosti između 
razbčitih državnih ideoloških aparata, 
u nekima od njih izrazi, pa čak i da, 
u određenim zaoštrenim momen- 
tima ideološke klasne borbe, osvoji 
borbene položaje u njima. 

Vladimir Marković 

Dali ste 
znali O 

...da je američka televizijs- 
ka mreža CBS 1966. godine 
učestvovala u finansiranju 
vojne invazije na Haiti u za- 
menu za ekskluzivno pravo 

na TV izveštavanje. 

V___P 


Direktna akcija se finansira vašim 
donacijama. Svakome ko pomogne 
sa više od 500 dinara slaćemo DA na 
kućnu adresu u narednih šest meseci. 


ex-Idolmladih 


Pazi 


glavu! 



Ma sigurno ste već zapazili ono kad 
gomilica u(pa)rađenih političara po- 
seti neku fabriku a na glavudžama 
im se presijavaju oni plavi, ganc-novi 
radnički šlemovi. Pa pitaju nekog 
očerupanog nesrećnika što i on ne 
nosi šlem, a on jednostavno odgovori: 
„Ра ja radim ovde!“. A pa da, misle se 
ovi (u odelima ko njegovih šest plata, 
koju inače nije primio već 19 meseci), 
neće njega da mlate toljagama i govn- 
jivim motkama... Pa se zamisle malo 
i odmahnu glavom - ma neće ni nas, 
marva je to, muzi i šišaj dok možeš! 

Asortiman šlemova i kaciga je širok: 
rudarski, vojnički, biciklistički, ske- 
jterski, kosmonautski, vatrogasni, 
varilački, bokserski, pekarski... Da su 
se češće nosili, mnoge bi rascopane 
glave, pa i životi, bili sačuvani kad su 
one ledenice padale s kuća. A zamis- 
lite kakvi će vam tek šlemovi trebati 
kad jednom krene načisto da se topi, 
pa kad počnu da otpadaju gromade 
poput Dačića, Palme ili one bucmaste 
Jasne Matić. Kakva li će titanijumska 
kaciga trebati da vam zaštiti teme od 
pada Čanka, Mrkonjića ili jednog Te- 
olija Pačića? 

Mada ne bih voleo ni da mi Tadić, 
Toma, Čeda, pa ni jedan pišljivi 
Krkobabić zveknu po tintari sa visine 
na koju se godinama pentraju ko King 
Kong po onoj američkoj zgradetini. A 
ovi dole, naivni, kad god im se popnu 
i tako, umiljato poput fokice, prediz- 
borno žongliraju tom loptom na nosu i 
pljeskaju od sreće, iznova ih nagrađuju 
probranim vrstama ribe. A kad ljos- 
nu, neće moći da nas zaštite ni one 
motorističke kacige koje su poslednjih 
nedelja apsolutni hit na ulicama Atine 
(toj prestonici modnih trendova za 
sezonu 2011/12), mada bi možda bilo 
zgodno tada imati onaj šiljati šlem iz 
Prvog svetskog rata. 

Eto, ja sam vam rekao da se pazite, a 
vi kako hoćete. A sad da se zagrlimo i 
zapevamo jednu za kraj: „Otrovan sam 
kao zmija, proći ću ko Ćuruvija, kurvo 
Brankice, kurvo Brankiceeee...“ 

(autor je trostruki pobednik otvore- 
nog moto šampionata Peloponeza) 


Direktnu akciju možete nabaviti na sledećm mestima: 


BEOGRAD: 

Kulturni centri REX i CZKD 
Knjižare PLATO i BEOPOLIS 
Kafići BROD, BRAT FIDEL i BRAT ČE 
KRAGUJEVAC: 

Kafane MAGMA i MARKO 
SREMSKA MITROVICA: 

Knjižara BUKBAR 
UŽICE: 

Kafić KUĆA ČAJA 
















Španija, 19. februara. Preko milion demon- 
stranata izašlo je na ulice u 57 gradova širom 
Španije, i pod sindikalnim zastavama i trans- 
parentima ,,Ne reformama zakona o radu”, 
,,Ne za nepoštene, neefikasne i beskorisne 
reforme” i „Bankari, lopovi, vratite milione!”, 
pokazalo šta misli o novim „merama” španske 
vlade vezanim za uslove rada i radnike. Veliki 
marš započeo je ujutro u Kordovi, a uveče je 
na ulicama Barselone bilo oko 400.000 ljudi. 
Masovni skupovi zabeleženi su u gotovo svim 
večim gradovima, Sevilji, Toledu, Valensiji, a u 
Madridu se okupilo oko 500.000 demonstra- 
nata. 

Novi španski premijer, Marijano Rahoj, čija je 
stranka desnog „centra” preuzela vlast pre dva 
meseca, uveo je promene kolektivnih ugovora, 
koje poslodavcima daju potpuno odrešene 
ruke da smanjuju plate, produžuju radno 
vreme, preraspodeljuju zarade i radna mesta, 
kao i da masovno otpuštaju radnike. 


Vesti iz medunarodnog radničkog pokreta: 

Nezaposlenost se u Španiji od 2007. 
utrostručila, više od pet miliona ljudi nema 
posao, a nezaposlenost među mladima je već 
prekoračila 50%. Sudeći po raspoloženju i 
izjavama okupljenih demonstranata, ali i po 
svirepoj rešenosti španskih vlastodržaca da 
sprovedu svoje izrabljivačke zakone, u Španiji 
se uskoro može očekivati samo radikalizacija 
radničkih protesta. 

Zaoštravanie sindikalne 

borbenaKomplutens 

unh/erzitetu 

Sekcija sindikata CNT na madridskom 
univerzitetu Komplutens pozvala je na 
zaoštravanje svih oblika sindikalne borbe 
protiv univerzitetske uprave, ali i protiv 
madridskog prosvetnog saveta i španskog 
ministarstva prosvete. Anarhosindikalisti sa 
Komplutensa pozivaju zaposlene u isposta- 


vama ovog univerziteta u nekoliko zemalja 
sveta (Francuska, Češka, Slovačka, SAD, 
Argentina) da se legalnim i direktnim ak- 
cijama solidarišu s inicijativom koja je, pro- 
tiv neoliberalnih mera smanjenja budžeta 
za sve univerzitete u Španiji, pokrenuta 
na Komplutensu još krajem 2010. godine. 
Iako nije odobren, novi model finansiranja 
univerziteta uveliko se sprovodi kroz tzv. 
„dekapitalizaciju”, još jednu od „izuzetnih” 
tekovina zloglasnog Bolonjskog programa, 
kako bi se opravdalo nametanje privatnog 
finansiranja u oblasti visokog obrazovanja. 
Rektorat Komplutensa je svojom prevarant- 
skom politikom napravio velike dugove, a 
sada, da bi navodno rešio stvoreni problem, 
pokušava da uvede rigorozne reakcionarne 
i antisocijalne mere, koje podrazumevaju 
otpuštanja na univerzitetu, smanjenje soci- 
jalnih davanja, ukidanje povlastica za prevoz 
i uništenje stambenih fondova 


Centar za liberterske sturtije predstaulja: >3 

Sergej Stepnjak: š 
Nihilistkinja | 

Istinita priča o Olgi Ljubatovič, čuvenoj ^ 
ruskoj nihilistkinji, poreklom sa naših ш 
prostora. 09 

Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 

I. Čovek koji ne želi rat; 2. Sličan oborzu; 3. Rak koji se dobija 
pušenjem; 4. Pernato mladunče slično kopačetu; 5. Čovek koji obožava 
rode; 6. Suprotna ostarini; 7. Sablast u obliku ovna; 

8. Čeljadelina; 9. Ton koji se dobija pri izbijanju klina klinom; 

10. Ako se ide unazad od Poslijepolja preko polja, sledeće je...; 

II. Osoba koja bojkotuje Fest; 12. Mlečni proizvod sličan kajmaktakiju. 

Rešenja iz prošlog broja 

1. Muharem; 2. Mekintoš; 3. kompas; 4. Balustrada; 
5. stečaj; 6. nostalgija; 7. alat; 8. baraka; 9. Čubaka; 
10. sudar; 11. iznutrica; 12. posledica. 


mcln IzutcJz 



Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IWA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 


























































































